**Канон святому праведному Алексию Мечеву, пресвитеру Московскому**

*Тропарь праведному Алексию Мечеву, глас 5:*

Пастырю Христов, отче Алексие,/ подвигом добрым подвизався,/ веру Православную во мраце беззакония исповедал еси/ и, яко утешитель и врач духовный,/ всех, притекающих к тебе, врачевал еси./ Помози и нам, верою чтущим тя,// в любви к ближнему утвердитися.

**Глас 4**

***Песнь 1***

***Ирмос:***Отверзу уста моя/ и наполнятся Духа,/ и слово отрыгну Царице Матери,/ и явлюся, светло торжествуя,// и воспою, радуяся, Тоя чудеса.

 ***Припев:*** ***Святый праведный отче Алексие, моли Бога о нас.***

Се ныне приступаю восхвалити светильника Божия Алексия, старца Московскаго. Укрепи, Владыко Христе, и направи сердце и ум воспети достойно святаго угодника Твоего.

 ***Святый праведный отче Алексие, моли Бога о нас.***

 Кто возглаголет труды и подвиги твоя, отче Алексие, ты бо, присно в служении ближним пребывая, Всевышнему неизменно духом предстоял еси и, в мире пожив, премирен явился еси.

***Слава Отцу, и Сыну, и Святому Духу.***

 С безплотными лики песньми немолчными Святую Троицу воспевати сподобился еси, Царствия Небеснаго наследниче Алексие, темже и о прославляющих тя моли, во еже спастися нам.

***И ныне и присно, и во веки веков. Аминь.***

Егоже трепещут Херувими и Серафими во объятиих носила еси, Дево Пречистая, Того со дерзновением моли спасти любовию поющих Тя.

***Песнь 3***

***Ирмос:***Твоя песнословцы, Богородице,/ Живый и Независтный Источниче,/ лик себе совокупльшия духовно утверди,/ в Божественней Твоей славе/ венцев славы сподоби.

 ***Припев:*** ***Святый праведный отче Алексие, моли Бога о нас.***

На милость Божию уповая, святитель Филарет о рождении твоем усердно моляшеся у Престола Владычня, избранника тя Христова провидя, отче, еще бывшу ти во утробе матерней.

***Святый праведный отче Алексие, моли Бога о нас.***

Яко добрая отрасль, от родителей благочестивых прозябл еси, преславне, от нихже веру крепкую и любовь нелицемерную к Богу и ближним восприял еси.

***Слава Отцу, и Сыну, и Святому Духу.***

Ревнуя великому наставнику, пламенному светильнику Божию Филарету, и подвигом и трудом того последуя, Спасу Христу благоугодил еси, отче праведне.

***И ныне и присно, и во веки веков. Аминь.***

Глаголы благовещения радоватися Пречистей Деве Архангел повеле, радость бо Тоя рождества растворяет печаль Адамову и весь род человеческий возводит к веселию вечному.

***Седален, глас 8:***

Яви Господь велию милость людем Русския земли и посла тя, отче Алексие, избранника Своего, лучами света Божественнаго просвещающаго сердца, во отчаянии и скорбех сущая.

***Слава Отцу, и Сыну, и Святому Духу.***

***И ныне и присно, и во веки веков. Аминь.***

О, Мати Бога Слова, како возможем изглаголати Пречистое Твое Рождество, или киими словесы прославим непостижное милосердие Божие и Твою, Пренепорочная, любовь к роду нашему, ко спасению возведенному Крестом Сына Твоего.

***Песнь 4***

***Ирмос:***Седяй в славе на Престоле Божества/ во облаце легце,/ прииде Иисус Пребожественный/ Нетленною Дланию и спасе зовущыя:/ слава, Христе, силе Твоей.

 ***Припев:*** ***Святый праведный отче Алексие, моли Бога о нас.***

Измлада Христа возлюбив и всецело душу в руце Его предав, кроток и послушлив был еси, волю же матере твоея исполняя, на путь священства вступил еси и в нем трудолюбно подвизался еси.

***Святый праведный отче Алексие, моли Бога о нас.***

Ангели сослужаху ти, отче, егда в безлюднем храме неустанно молитвы возносил еси у Престола Божия. Темже, укрепляяся духом и распалаяся любовию Божественною, даров вышших сподобился еси.

***Слава Отцу, и Сыну, и Святому Духу.***

 Радоватися повеле ти пастырь Кронштадтский, егда свет помрачися во очесех твоих от рыданий горьких и слез по успении супружницы верныя, тойже, к подвигу старчества тя призывая, рече: отвержися себе и отверзи сердце прияти тяжкия скорби и беды людския.

***И ныне и присно, и во веки веков. Аминь.***

К Заступнице и Владычице, и Матери Спаса нашего слезно возопиим: разреши, Пресвятая, болезни и скорби, утоли всякия нужды и печали, да возрадуемся и возвеселимся о Господе.

***Песнь 5***

***Ирмос:***Ужасошася всяческая/ о Божественней славе Твоей:/ Ты бо, Неискусобрачная Дево,/ имела еси во утробе над всеми Бога/ и родила еси Безлетнаго Сына,/ всем, воспевающым Тя,/ мир подавающая.

 ***Припев:*** ***Святый праведный отче Алексие, моли Бога о нас.***

Ярем старчества в терпении носивше и любовь ко Христу, ближним и друг ко другу имевше, праведне Алексие и преподобне Анатолие Оптинский, ныне в нескончаемей радости торжествуете и молите спастися славящим вы.

***Святый праведный отче Алексие, моли Бога о нас.***

Видя подвиги и труды твоя, старче Алексие, скитоначальник Оптинский Феодосий восклицаше: единому сие не под силу есть; Господь ти помогает, отче.

***Слава Отцу, и Сыну, и Святому Духу.***

Древним отцем наследниче и Оптинским подвижником собеседниче, светозарением добродетелей сияя, во граде, яко в пустыни безводней, подвизался еси, слезами и молитвами тую орошая.

***И ныне и присно, и во веки веков. Аминь.***

Дево Пречистая, Духа Святаго Приятелище, приими молитвы нас, грешных, очисти всякую скверну душевную, да просветимся неприступным светом славы Сына Твоего.

***Песнь 6***

***Ирмос:***Божественное сие и всечестное/ совершающе празднество,/ богомудрии, Богоматере,/ приидите, руками восплещим,/ от Нея рождшагося Бога славим.

 ***Припев:*** ***Святый праведный отче Алексие, моли Бога о нас.***

Радости исполнишася Московстии людие, обретше в тебе заступника непреложнаго: плачущаго с плачущими и враждующих примиряющаго, вземлющаго на плещи своя немощи человеческия и утоляющаго скорбь и печаль.

***Святый праведный отче Алексие, моли Бога о нас.***

Егда приспе время испытаний и волны нечестия обыдоша землю Русскую, тогда, Божественныя любве исполнен, омраченная сердца просвещал еси и научал еси люди во Христе обретати спасение.

***Слава Отцу, и Сыну, и Святому Духу.***

Отеческую любовь являя чадом твоим, отче блаженне, молитвою недужныя исцелял еси и от глада, смерти и напасти защищал еси. Не престай и ныне молитися за ны, укрепи во испытаниих, избави от ненависти и всякия злобы, милосердие Божие призывая.

***И ныне и присно, и во веки веков. Аминь.***

Грядущия беды отечеству нашему предвозвещахуся, из очес бо иконы Пречистыя Богородицы Феодоровския слезы истекаху, праведным Алексием и всеми предстоящими во храме на молитве зримыя.

***Кондак, глас 8***

Простотою веры высоты смирения достигл еси,/ в молитве же и доброделании подвизаяся,/ дарами духовными обогатился еси/ и светом Христовым просветился еси,/ помощниче и утешителю отче Алексие./ Темже веру нашу укрепи,/ любви ко Господу и ближним научи/ и ко спасению приведи молитвами твоими.

***Икос***

Праведне отче Алексие, старче Московский и всех православных радование! Кто, зря светолепное лице твое и сияние очес твоих, благоговения не исполнися. Или кто, слыша смиренномудрыя речи твоя, не умилися, возжелая в делании угодити Богу. Или кто, во мрак отчаяния впадый и утешен тобою быв, не покаяся. Или кто, гневлив и злоречив сый, тихостию нрава твоего не преложися. Темже, священную память твою празднующе, молим тя: веру нашу укрепи, любви ко Господу и ближним научи и ко спасению приведи молитвами твоими.

***Песнь 7***

***Ирмос:***Не послужиша твари Богомудрии/ паче Создавшаго,/ но, огненное прещение мужески поправше,/ радовахуся, поюще:/ препетый отцев Господь и Бог, благословен еси.

 ***Припев:*** ***Святый праведный отче Алексие, моли Бога о нас.***

На всякое прошение молитвою отвещевал еси, старче богомудре, душею сокрушенною и духом смиренным Милосердому Владыце предстоя. Молися и ныне, ходатаю наш, о вопиющих верно: препетый отцев Господь и Бог, благословен еси.

***Святый праведный отче Алексие, моли Бога о нас.***

Душа твоя чистотою и светлостию сияя, отче незлобиве, даром слезным обогатися: Бог милостив, чадо, и мы сынове Его есмы – со умилением глаголал еси, научая взывати: препетый отцев Господь и Бог, благословен еси.

***Слава Отцу, и Сыну, и Святому Духу.***

Бог даде мне тверду детску веру – в простоте поведал еси, отче праведне. Воистину, посреде злонравия богомерзкаго вера твоя многия ко спасению приведе и научи воспевати: препетый отцев Господь и Бог, благословен еси.

***И ныне и присно, и во веки веков. Аминь.***

Милосердая Мати, не презри недостойная моления наша, со святыми покровители храма сего молящи Сына Твоего спасти всех, воспевающих Тя.

***Песнь 8***

***Ирмос:***Отроки благочестивыя в пещи/ Рождество Богородичо спасло есть,/ тогда убо образуемое,/ ныне же действуемое,/ вселенную всю воздвизает пети Тебе:/ Господа пойте, дела,/ и превозносите Его во вся веки.

 ***Припев:*** ***Святый праведный отче Алексие, моли Бога о нас.***

В погребении моем радость обрящете, – пророчески рекл еси, отче. Сие же исполнися, егда у гроба твоего патриаршее благословение преподано бысть чадом твоим, взывающим: Господа пойте, дела, и превозносите Его во вся веки.

***Святый праведный отче Алексие, моли Бога о нас.***

Ищущим тебе обретаешися скорый помощник и подаеши благодатную помощь, ты бо некогда болящаго Александра здрава сотворил еси, и сына матери возвратил еси и от напрасныя смерти избавил еси. Посети и нас, отче, твоею помощию, поющих: Господа пойте, дела, и превозносите Его во вся веки.

***Слава Отцу, и Сыну, и Святому Духу.***

Святыя Твоя, Господи, с сонмом безплотных ангельски воспевают Тя. С нимиже новый угодник, старец Московский Алексий, совозсиял есть, вопия: Господа пойте, дела, и превозносите Его во вся веки.

***И ныне и присно, и во веки веков. Аминь.***

Мати Божия Всенепорочная, язвы души моея исцели, сласти плоти утоли, ум от всякаго вр*е*да умири и вражиих напастей избави превозносящих Тя во веки.

***Песнь 9***

***Ирмос:***Всяк земнородный/ да взыграется, Духом просвещаемь,/ да торжествует же Безплотных умов естество,/ почитающее священное торжество Богоматере,/ и да вопиет:/ радуйся, Всеблаженная Богородице,// Чистая Приснодево.

 ***Припев:*** ***Святый праведный отче Алексие, моли Бога о нас.***

Помози, теплый молитвенниче наш, не малодушествовати во испытаниих крестных и сохранити верность Христу, Егоже ради ты готов был еси муки и смерть прияти, якоже и священномученик Сергий, сын твой.

***Святый праведный отче Алексие, моли Бога о нас.***

Буди нам пастырь добрый, научая любви и вере, и падающия не устани воздвизати, приведи ны, отче праведный, во обители Небесныя, идеже ты в радости непрестанней пребываеши.

***Слава Отцу, и Сыну, и Святому Духу.***

Воспеваем богоугодное житие твое, отче Алексие, в немже, яко верный раб Господень, верен был еси. Научи нас, лукавых и злонравных, неленостно Христу работати, да внидем в радость Господа нашего.

***И ныне и присно, и во веки веков. Аминь.***

Воспеваем Сына Твоего и Бога нашего, Мати Всесвятая, Дево Пречистая, Егоже без истления родила еси на спасение наше и обновление.

***Величание***

Велича́ем тя,/ святы́й пра́ведный о́тче Алекси́е,/ и чтим святу́ю па́мять твою́,/ ты бо мо́лиши за нас// Христа́ Бо́га на́шего.

***Молитва праведному Алексию Московскому (Мечёву)***

О, всечестны́й и преблаже́нный о́тче наш Алекси́е, ди́вный ста́рче Моско́вский и всея́ Це́ркве Росси́йския похвало́ и ра́дование! Ве́лию любо́вь ко Го́споду име́я, заве́ты ева́нгельския непрело́жно исполня́я, ду́шу твою́ за па́ству полага́л еси́, ми́лующим се́рдцем боле́знуя о всех, прося́щих твоея́ по́мощи. Приими́ ма́лое сие́ моле́ние на́ше, и я́ко в земно́м житии́ твое́м отира́л еси́ вся́ку сле́зу, облегча́л еси́ вся́ку ско́рбь, так и ны́не, милосе́рдый моли́твенниче и хода́таю наш, возьми́ тяготы́, боле́зни и ско́рби на́ша, испо́лни стра́ждущая сердца́ ра́достию, умоли́ Человеколю́бца Бо́га о проще́нии безчи́сленных прегреше́ний на́ших, да очи́стив ду́шу покая́нием, к де́ланию до́брому присту́пим. Ей, ста́рче благи́й, бу́ди и нам па́стырь до́брый, наставля́я на стезю́ спасе́ния, да моли́твами твои́ми безпоро́чно преи́дем пу́ть жития́ на́шего и обря́щем Оте́чество Небе́сное, иде́же ты со а́нгелы и все́ми святы́ми предстои́ши Престо́лу Святы́я Тро́ицы, сла́вяще Безнача́льнаго Отца́ со Единоро́дным Его́ Сы́ном и Пресвяты́м, и Благи́м, и Животворя́щим Его́ Ду́хом во ве́ки веко́в. Ами́нь.